Venemaal tuleb järjest rohkem ette laste eemaldamist perekonnast, mis õiguslikus mõttes  tähendab vanemlike õiguste äravõtmist või piiramist. Artiklis käsitletakse vanemlike õiguste problemaatikat ja antakse ülevaade vastavast regulatsioonist Vene perekonnaõiguses. Nt 2007. aastal kaotas vanemlikud õigused üle 65 000 inimese, kellelt võeti ära üle 77 000 lapse; 5848 last võeti vanematelt ära lapsevanemate vanemlikke õigusi kaotamata; ilma kohtu loata paigutati erinevatesse tervishoiuasutustesse üle 22 000 vanematelt äravõetud lapse. Ainuüksi 2007. aasta arvud näitavad, et laste eemaldamine  perekonnast ja vanematest ei kuulu Venemaal üksikute erandjuhtumite hulka.